## Deklaracija u svezi s odlukom Međunarodnog kaznenog suda za bivšu Jugoslaviju o privremenom puštanju optuženika Vojislava Šešelja na slobodu

### NN 140/2014 (28.11.2014.), Deklaracija u svezi s odlukom Međunarodnog kaznenog suda za bivšu Jugoslaviju o privremenom puštanju optuženika Vojislava Šešelja na slobodu

HRVATSKI SABOR

2643

Hrvatski sabor,

postupajući na temelju članka 81. Ustava Republike Hrvatske,

promičući vrijednosti mira, slobode, vladavine prava i demokracije,

zauzimajući se za nastavak procesa proširenja EU-a na individualnom vrednovanju postignuća država kandidatkinja u ispunjavanju kriterija,

ističući odredbe Deklaracije o načelima međunarodnog prava s obzirom na

prijateljske odnose i suradnju između država u skladu s Poveljom Ujedinjenih naroda – Rezolucijom Opće skupštine 2625 (XXV) iz 1970.,

podsjećajući na međunarodnopravno preuzete obveze svih država i međunarodnih organizacija na poštivanje temeljnih pravnih načela prijateljskih odnosa i suradnje među narodima, vladavine prava i poštivanja ljudskih prava,

pozivajući se na odredbe Rezolucije 827 (1993.) i drugih relevantnih rezolucija Vijeća sigurnosti Ujedinjenih naroda,

naglašavajući potrebu punog poštivanja odredbi Statuta Međunarodnog kaznenog suda za bivšu Jugoslaviju,

donosi

DEKLARACIJU

U SVEZI S ODLUKOM MEĐUNARODNOG KAZNENOG SUDA ZA BIVŠU JUGOSLAVIJU O PRIVREMENOM PUŠTANJU OPTUŽENIKA VOJISLAVA ŠEŠELJA NA SLOBODU

Hrvatski sabor kao najviše zakonodavno i predstavničko tijelo Republike Hrvatske:

– izražava duboko nezadovoljstvo odlukom Međunarodnog kaznenog suda za bivšu Jugoslaviju o privremenom puštanju optuženika Vojislava Šešelja na slobodu

– podsjeća da je Vojislav Šešelj pred Međunarodnim kaznenim sudom za bivšu Jugoslaviju optužen za ratne zločine i zločine protiv čovječnosti, počinjene nad Hrvatima, Muslimanima – Bošnjacima i drugim nesrpskim stanovništvom na velikim dijelovima Hrvatske, Bosne i Hercegovine te Vojvodine (Srbija)

– ističe da je odluka Međunarodnog kaznenog suda za bivšu Jugoslaviju o privremenom puštanju Vojislava Šešelja na slobodu donesena bez ujednačenih kriterija i odstupa od načela vladavine prava

– ukazuje da haški optuženik Vojislav Šešelj nakon povratka u Republiku Srbiju nastavlja s prijetnjama, zastrašivanjem i širenjem etničke i nacionalne mržnje i netrpeljivosti, vrijeđa i ponižava žrtve te javno zagovara teritorijalne pretenzije prema Republici Hrvatskoj kao članici EU-a i NATO-a

– poziva Vijeće sigurnosti UN-a da žurno raspravi djelovanje Međunarodnog kaznenog suda za bivšu Jugoslaviju u ovom slučaju, kako se ne bi narušilo povjerenje u međunarodne institucije koje su osnovane kao promicatelji vladavine prava, uspostave pravde, mira i stabilnosti kao općeprihvaćenih vrijednosti

– poziva Međunarodni kazneni sud za bivšu Jugoslaviju da opozove svoju odluku o privremenom puštanju optuženog Vojislava Šešelja na slobodu

– naglašava obvezu Republike Srbije kao države kandidatkinje za članstvo u EU-u da nedvosmisleno osudi svaki govor mržnje, projekt Velike Srbije i prekrajanje međunarodno priznatih granica, u skladu s vrijednostima međunarodnog prava i demokratskih standarda koje vrijede među članicama Europske unije.

Klasa: 018-05/14-01/01

Zagreb, 26. studenoga 2014.

HRVATSKI SABOR

Predsjednik

Hrvatskoga sabora

Josip Leko, v. r.

Ostalo, NN 140/2014-2643